Qvistgaard (Quistgaard)

Qvistgaard er en dansk slægt.

Oprindelse og efterkommere
Landmandsslægten Qvistgaard (undertiden stavet Quistgaard) udspringer fra rytterbonden Peder Andersen Qvistgaard (1648-1699) i Søndre Qvistgaard, Vejrum Sogn, af hvis sønner skal nævnes Mikkel Pedersen Qvistgaard (1682-efter 1744) til Skibstedgård og Iver Pedersen Qvistgaard (ca. 1683-1764) til Skikkild, hvis søn, godsejer Morten Iversen Qvistgaard (1732-1798) var fader til Regina Dorthea Cathrine Qvistgaard (1766-1827), gift med hofjægermester Peter de Svanenskiold (1764-1829), til godsejer, kaptajn Peter Christoffer Qvistgaard (1775-1807) — af hvis efterkommere, herunder skuespilleren Berthe Qvistgaard (1910-1999), en gren kalder sig Rehling-Qvistgaard — og til borgmester i København Iver Qvistgaard (1767-1829).

Ovennævnte Mikkel Pedersen Qvistgaard var fader til kommerceråd Peder Mikkelsen Qvistgaard (1712-1775), der ejede Basnæs og senere Vibygård, og af hvis børn skal nævnes Anna Joachimine Qvistgaard (1750-1829), gift med kancelliråd Thomas Neergaard (1745-1806), og kancelliråd Jørgen Pedersen Qvistgaard (1745-1814), hvis sønnesøn, sognepræst i Hemmet og Sønder Vium Jens Peter Orsleff Qvistgaard (1821-1881) var fader til personalhistorikeren, pastor Morten Jacob Erhard Basse Qvistgaard (1864-1940); dennes søn var admiral og forsvarschef E. J. C. Qvistgaard (1898-1980).

Qvistgaard og Quistgaard 
En række slægtsmedlemmer - slægten er og bliver imidlertid den samme - har stavet og staver navnet som Quistgaard. Dette gjaldt blandt andre modstandsmanden Georg Quistgaard (1915-1944), designeren Jens H. Quistgaard (1919-2008), og ESA-generaldirektør Erik Quistgaard (1921-2013).

Slægtens våben 
Slægtens våben kendes fra 1700-tallet, hvor det særligt var ført af slægtslinien på godset Gerdrup.

Blasonering 
"Skjoldet skråt firdelt, I. felt en stående vagtsom sølv trane i rødt (Årvågenhed); II. felt en jernklædt arm, holdende et sværd i sølv (Krigeren); III. felt en fra venstre skråtstillet, opadvendt rødskaftet naturligtfarvet spade, krydslagt en med bladet op- og udadvendt rødskaftet naturligfarvet le i sølv (Agerbrugeren); IV. felt, tre mod venstre flyvende guld bier (Flid) i blåt; på skjoldet en stikhjelm prydet med fem, vekselvise røde og blå, sølvbevæbnede lanser, om hvilke en guld egekrans; en af sølv, rødt, sølv, blåt og sølv, flettet hjelmkrans; Hjelmklædet: heraldisk højre side rødt, foret med sølv, venstre side blåt, foret med sølv."

Motto 
Mottoet er derimod udviklet i nyere tid, omkring 1939, og forener det centrale skjolds 4 dydssymboler:

"Kæmp for dit land
Vær årvågen og stærk
Dyrk med omhu din jord
Gå med flid til dit værk."

Kilder 
 Fabritius, Albert, "Qvistgaard", i: Engelstoft, Povl & Svend Dahl (red). Dansk Biografisk Leksikon. 2. udgave. København: Schultz, 1932-44.
 Cedergreen Bech, Svend (red). Dansk biografisk leksikon. 3. udgave. København: Schultz, 1979-84. Bind 11, opslag samt skematisk stamtavle: "Qvistgaard (Quistgaard)".
 Qvistgaard, Erhard. Stamtavle over Slægten Qvistgaard fra Veirum, med Biografier og Billeder. 1. udgave, 1893. 2. udgave, 1923.
 Qvistgaardske Slægtsforening, Den. Stamtavle over slægten Qvistgaard fra Veirum, med biografier og billeder. 3. udgave, 1974.
 Artikel af Theodor Hauch-Fausbøll, Berlingske Tidende, 30. juni 1932.

Noter 

Slægter fra Danmark